ตลท. จับ RWI เข้ามาตรการสกัดหุ้นร้อน หลังราคาพุ่งกว่า 22%
ตลท. จับ RWI เข้าข่ายมาตรการกำกับการซื้อขายระดับ 1 : Cash Balance หลังราคาพุ่งกว่า 22% วานนี้ โดยให้มีผล 22 พ.ค. ถึง 11 มิ.ย. 58
22 พ.ค. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ระบุว่าบริษัท ระยองไวร์ อินดัสตรีส์ จำกัด (มหาชน) หรือ RWI เป็นหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance โดยเริ่มต้นวันที่22 พ.ค. 2558 ถึงวันที่ 11 มิ.ย. 2558
อีกทั้งใบสำคัญแสดงสิทธิในการจองซื้อหุ้นสามัญ ของบริษัท ซุปเปอร์บล๊อก จำกัด (มหาชน) ครั้งที่ 3 หรือ SUPER-W3 เป็นหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance โดยเริ่มต้นวันที่ 22 พ.ค. 2558 ถึงวันที่ 29 พ.ค. 2558
ขณะที่ วันนี้ (22 พ.ค.) ดร.เชนินทร์ เชน กรรมการผู้จัดการ RWI เปิดเผยว่า ตามที่ตลาดหลักทรัพย์ฯ ได้มีการสอบถามถึงพัฒนาการใดๆ ที่ยังไม่ได้เปิดเผย หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯ ในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป
ทั้งนี้บริษัทชี้แจงว่า บริษัทไม่มีพัฒนาการใดๆ ที่ยังไม่ได้เปิดเผย ซึ่งอาจส่งผลกระทบต่อสภาพการซื้อขายที่เปลี่ยนแปลงไป และบริษัทได้ดำเนินการธุรกิจของบริษัทตามปกติ โดยบริษัทไม่ทราบถึงสาเหตุอื่นใดที่อาจส่งผลกระทบต่อการซื้อขาย
 
 